七愛詩 元魯山
作者：皮日休
朝代：唐

paragraphs: 吾愛元紫芝，清介如伯夷。
輦母遠之官，宰邑無玷疵。
三年魯山民，豐稔不暫饑。
三年魯山吏，清慎各自持。
只飲魯山泉，只采魯山薇。
一室冰檗苦，四遠聲光飛。
退歸舊隱來，斗酒入茅茨。
雞黍匪家畜，琴尊常自怡。
盡日一菜食，窮年一布衣。
清似匣中鏡，直如琴上絲。
世無用賢人，青山生白髭。
既臥黔婁衾，空立陳寔碑。
吾無魯山道，空有魯山辭。
所恨不相識，援毫空涕垂。